אפרת דור

אפרת דור (נולדה ב-6 בינואר 1983) היא שחקנית ישראלית. דור נולדה בבאר שבע, וגדלה ביישוב השכן עומר, כאחות לשלושה אחים בנים. סבתה היא ניצולת שואה מפולין. בנעוריה למדה במגמת התיאטרון בבית הספר התיכון "אשל הנשיא״. בשנת 2001 למדה בבית הספר המפורסם לאומנויות הבמה "לי סטרסברג" שבניו יורק ובשנת 2003 החלה את לימודיה בבית הספר לאמנויות הבמה "בית-צבי". בשנים 2006–2009 גילמה דור דמויות משנה במספר סדרות טלוויזיה: "אולי הפעם", "החיים זה לא הכול" (בתפקיד דיילת), "מסודרים" ו"מעורב ירושלמי", והשתתפה בתפקידי אורח בסדרות רבות כדוגמת "החברים של נאור". בשנת 2010, פרצה דור למודעות כשגילמה את שיר אמבר, בתפקיד הראשי בסדרת הדרמה היומית "עספור". היא המשיכה בתפקיד זה גם בעונתה השנייה של הסדרה, ב-2011. ב-2011 גם גילמה חוקרת מז"פ בשם לירון בעונה השנייה של הסדרה "תמרות עשן", כחלק מהקאסט הקבוע של העונה. באותה שנה, כיכבה דור לצדו של עמוס תמם בסדרת המשטרה "אחת אפס אפס" בתפקיד השוטרת אלכסנדרה יודאיוב. על תפקיד זה הייתה מועמדת לפרס האקדמיה לטלוויזיה לשנת 2012. היא חזרה וגילמה תפקיד זה גם בעונה השנייה של הסדרה, בשנת 2014. ב-2014 גילמה גם את דמותה של אלינור בדרמה "בתולות", ששודרה בהוט 3. בשנת 2016, שיחקה בעונה השלישית של "החממה", בתור אירנה – עוזרתו של זאב (שרון אלכסנדר), הנבל הראשי של הסדרה. בשנת 2017 דור הצטרפה לקאסט הגרסה האמריקאית של הסדרה "החממה", שנקראת "אקדמיית החממה" והופקה עבור נטפליקס, שם גילמה את העיתונאית מישל וולאס (דמות שאותה גילמה בגרסה הישראלית השחקנית מגי אזרזר). בשנת 2019 החלה להשתתף בעונה השנייה של סדרת הטלוויזיה האמריקאית "כנופיית המאיה", סדרת הספין אוף של "ילדי האנרכיה", בתור אנה ליינרס. באותה השנה הצטרפה לעונה השלישית של הסדרה "סניקי פיט" בפריים וידאו. בפברואר 2020, הצטרפה לצוות שחקני סדרת גיבורי העל "הפלאש" בתפקיד קבוע של גאונת המדע אווה מקולך. בשנת 2011 גילמה דור את ג'סיקה בסרט הקולנוע "פובידיליה" בבימויים של האחים יואב ודורון פז. בשנת 2013 שיחקה בתפקיד ראשי בסרט "בננות" בבימויו של איתן פוקס. בשנת 2015 הצטלמה אפרת דור לסרט הוליוודי ראשון, "אשתו של שומר גן החיות" (שיצא לאקרנים במרץ 2017), שם כיכבה לצד השחקנית ג'סיקה צ'סטיין. בשנת 2017 כיכבה בסרט הקומדיה הרומנטית "ואז היא הגיעה", לצד חן אמסלם ומיכאל אלוני. באותה השנה שיחקה בסרט הצרפתי-בלגי "Holy Lands" עם ג'ונתן ריס מאיירס וטום הולנדר. בשנת 2019 השתתפה בסרטו של אלון גור אריה "המוסד", בתפקיד סוכנת ה-CIA לינדה האריס. הייתה נשואה לבמאי מושיק מימון, ולהם בת ובן. משנת 2018 הם מתגוררים בלוס אנג׳לס, קליפורניה. בדצמבר 2020 דווח כי השניים נפרדו. סוכניה של אפרת לא אישרו את הפרטים והשחקנית הכחישה את השמועות. במרץ 2023 הזוג רשמית התגרש. החל משנת 2024 מנהלת מערכת יחסים זוגית עם השחקן גל אמיתי. מדיה וקבצים בנושא אפרת דור בוויקישיתוף אפרת דור, ברשת החברתית אינסטגרם אפרת דור, במיזם "אישים" לתיעוד היצירה הישראלית אפרת דור, במסד הנתונים הקולנועיים IMDb (באנגלית) אפרת דור, באתר "אידיבי", מאגר הידע העברי לקולנוע ישראלי ועולמי חגית גינזבורג, עפה גבוה, באתר ynet, 17 ביוני 2010 שירית טרוינר, אפרת דור: "תקופת עספור הייתה טראומטית", במדור "פנאי פלוס" באתר ynet‏, 7 במאי 2014 שי פוגלמן, ינאי יחיאל, ענייני פנים, באתר הארץ, 12 במאי 2016 מאיה בניטה, עכבר העיר אונליין, אפרת דור: "השילוב בין קריירה לאמהות זה האתגר הכי גדול בעולם", באתר הארץ, 5 באפריל 2017 סמדר שיר, דור שלישי, באתר "ידיעות אחרונות", 12 באפריל 2017 אינה טוקר, אפרת דור: "פעם הייתי נלחמת בדימוי האשכנזייה הקרה", באתר ynet, 20 ביולי 2017 דפנה ארד, אמזון בחרה באפרת דור - והיא ארזה ועברה להוליווד תוך 48 שעות, באתר Xnet‏, 27 בינואר 2019 GETTING TO KNOW EFRAT DOR, 15-3-2017 "Interview with Efrat Dor", Cliché Magazine 13 July 2017, accessed 06 June 2019 אפרת דור והבעל נפרדו, באתר וואלה, 27 בדצמבר 2020 אחרי שחשפו את מערכת היחסים: זוג השחקנים בתמונה זוגית ראשונה, באתר mako, ‏2024-06-23